Parool se voet | Herriemerrie
Parool se voet
In enige beskaafde samelewing is daar iets wat bekend staan as die wet. Al ken ‘n mens nou nie elke draai en swaai van die wet nie, word daar van elke mens verwag om die wet te gehoorsaam. As jy dit nie doen nie, word jy gestraf.
Nie onmiddelik nie. Jy moet eers voor die hof gedaag word. Daar moet een man / vrou oortuig word dat jy skuldig is. Jy het selfs die reg om dieselfde man / vrou van jou onskuld te oortuig. Hy of sy maak ‘n besluit oor jou skuld of nie. As jy wel skuldig is, word daar tronkstraf vir jou gereël, in ooreenkoms van die gewigtigheid van jou oortreding.
Tronkstraf is egter selde so erg soos wat dit aangekondig was. As jy vir 12 jaar tronk toe gestuur is, is die kanse goed dat jy na ‘n derde (of is dit nou 2 derdes) van jou straf op vrye voete gaan wees. Dit word parool genoem. In ‘n mate almal se hoop, want tronke is toe nie ‘n piekniek nie.
Dit is egter interessant dat daar gewoonlik heel eerste onder mense op parool gesoek word vir ‘n sondebok. En dat die sondebok dikwels op parool uit is. Seker geen wonder nie. As ‘n kind arguments onthalwe vir twee weke gehok word, maar na 3 dae on-hok word, gaan hulle kort voor lank weer vir dieselfde oortreding gehok word.
Terwyl dit ‘n speletjie is wat beide partye geniet, is dit seker nie doodsake nie. Tronke bars in elk geval uit hulle nate. Daar is egter tronkvoëls wat nooit weer die buitekant van die tronk moet sien nie. Om dit te verseker word hulle vir belaglike tye soos 700 jaar tronk toe gestuur om seker te maak hulle kwalifiseer nooit vir parool nie. Dit is gewoonlik diegene wat plesier daaruit put om ander te martel en dood te maak.
Dan is daar natuurlik ook iets soos mediese parool.
Ek is die eerste een om toe te gee dat daar goeie mense agter tralies is. Mense wat ‘n swak oomblik gehad het of vir wie daar geen ander uitweg was nie. Mense wat nooit weer terug sal kom as hulle ‘n opgeskorte vonnis gekry het of na 2 dae op parool uitgelaat is nie. Daar is seker ook mense wat hulle les leer met ‘n lang vonnis. Hulle pla my nie.
Dit is egter die mense wat in die tronk moes vrot wat weens een of ander administrasie weer kan kom verkrag, moor of ou mense se pensioen steel wat my laat sidder. As jy gevonnis is om jou laaste dae in ‘n tronk te slyt, hoekom word daar dan gepoog om hulle uit die tronke te kry. As jy veronderstel is om te sterf in die tronk, hoekom dan mik om as ‘n vry man of vrou in jou eie bed die emmer te skop?
Ek is ‘n groot voorstaander van genade en menslike behandeling. Ek gee nie om as gevangenes goeie mediese sorg kry en soos mense behandel word nie. Tog, die blote feit dat hulle nie die doodstraf opgelê is nie, is genade genoeg. Ek dink as hulle vir lewenslank tronk toe gestuur is, moet hulle daar bly tot hulle dood is.
Dit bring my terug tot parool? Is dit dalk nie iets wat in geheel geskrap moet word nie? As iemand vir 10 jaar gevonnis word, maar na 7 jaar op parool vrygelaat kan word, hoekom hulle nie bloot vir 7 jaar tronk toe stuur nie? Baie minder papierwerk en moeite. As hulle hulleself dan nie kan gedra nie, voeg ekstra by. Duidelik geniet hulle dan mos die tronk.
Hoe voel julle? Hoe behoort tronke uit te sien? Behoort daar iets soos parool te wees?
Breinvasbrand: Wie het in 1840 die moderne idee van parool gedefinieer?
Breinlosbrand: Olga was reg met Arabies.
« Die Tragedie Bloeddruk Vriende »
Datum : Maart 14, 2012
Olga (10:05:21) :
alexander macaroni. 🙂
Olga (10:11:41) :
parool is n sensitiewe saak. Soos jy gese het daar is mense wie eerder nooit weer die buitekant van n tronk moet sien nie, dan is daar weer ander wie nooit daar moes gewees het nie, al het hul die wet oortree. Tronkstraf is nie altyd die oplossing nie.
Grappie (17:32:13) :
Kyk net hoe maklik vertaal ‘n moeilike Engelse sin in goeie Afrikaans…
Juffrou vra die klas: “Wie kan die volgende sin in Afrikaans vertaal: ‘Julius
Malema is swimming in the Vaal Dam’?”
Jannie steek sy hand op en antwoord: “Daar’s ‘n drol in die drinkwater!”